KLASA. P-309/23

URBROJ: 711-02-01/03-2024-06

Zagreb, 26. siječnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Saše Žugečića, OIB: ………….., direktora trgovačkog društva KOMUNALNO DRUŠTVO DRAGANIĆ d.o.o. za održavanje groblja i obavljanje pogrebnih poslova, izgradnju i održavanje javnih površina, te pružanje određenih komunalnih usluga (u daljnjem tekstu: KOMUNALNO DRUŠTVO DRAGANIĆ d.o.o.) do 29. studenog 2022.,** na 38. sjednici održanoj dana 26. siječnja 2024., donosi sljedeću:

**ODLUKU**

1. **Propustom podnošenja** **pravilno i potpuno ispunjenog važećeg obrasca imovinske kartice obveznika Povjerenstvu povodom prestanka obnašanja dužnosti po proteku zakonskog roka, koji je protekao s danom 29. prosinca 2022., obveznik** **Saša Žugečić, direktor trgovačkog društva KOMUNALNO DRUŠTVO DRAGANIĆ d.o.o. do 29. studenog 2022., počinio je povredu članka 10. stavka 2. ZSSI-a.**
2. **Za povredu iz točke I. ove izreke, obvezniku Saši Žugečiću izriče se opomena.**

Obrazloženje

Povjerenstvo je utvrdilo da obveznik Saša Žugečić, direktor trgovačkog društva KOMUNALNO DRUŠTVO DRAGANIĆ d.o.o. za održavanje groblja i obavljanje pogrebnih poslova, izgradnju i održavanje javnih površina, te pružanje određenih komunalnih usluga do 29. studenog 2022., nije podnio imovinsku karticu povodom prestanka obnašanja dužnosti ,slijedom čega je protiv navedenog obveznika otvoren predmet posl. br. Pp-309/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 3. studenog 2023., Registar obveznika te Registar imovinskih kartica.

Povjerenstvo je 16. studenog 2023. u odnosu na obveznika Sašu Žugečića, direktora trgovačkog društva KOMUNALNO DRUŠTVO DRAGANIĆ d.o.o. za održavanje groblja i obavljanje pogrebnih poslova, izgradnju i održavanje javnih površina, te pružanje određenih komunalnih usluga do 29. studenog 2022., odlučilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a, koja proizlazi iz nepodnošenja imovinske kartice povodom prestanka obnašanja dužnosti po proteku zakonskog roka od 30 dana od dana prestanka obnašanja dužnosti odnosno 29. prosinca 2022.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obvezniku dostavilo obavijest Broj: 711-I-2571-P-309/23-03-12 od dana 16. studenog 2023. o postojanju pretpostavki za pokretanje postupka, kao i o činjeničnim utvrđenjima, te je od obveznika zatražilo očitovanje.

Obveznik se na navedenu obavijest, koju je zaprimio 11. prosinca 2023., očitovao navodeći nespornom činjenicu prestanka obnašanja predmetne dužnosti s danom 29. studenim 2022., nakon čega je odmah počeo s radom u trgovačkom društvu Šerif eksport import d.o.o., kao voditelj u pogonu za proizvodnju drvenog briketa.

Navodi da je u trenutku njegova angažmana kod novog poslodavca predmetni pogon bio tek u početku rada, slijedom čega je njegov angažman ondje bio maksimalan te je nenamjerno propusti podnijeti imovinsku karticu. Napominje kako je KOMUNALNO DRUŠTVO DRAGANIĆ d.o.o. nakon svog odlaska ostavio bez duga i pri radu u njemu se vodio načelima dobrog gospodara, cijeneći i poštujući sve pravne norme.

Na kraju još dodaje da očitovanju prilaže i imovinsku karticu povodom proteka 12 mjeseci od prestanka dužnosti, što je i Povjerenstvo utvrdilo uvidom u Registar imovinskih kartica (obveznik ju je podnio 13. prosinca 2023.)

Povjerenstvo je uvidom u Registar obveznika utvrdilo da je Saša Žugečić dužnost direktora trgovačkog društva KOMUNALNO DRUŠTVO DRAGANIĆ d.o.o. obnašao do 29. studenog 2022. S obzirom na navedeno, a sukladno članku 3. stavku 1 podstavku 40. ZSSI-a, u obvezi je postupati u skladu s odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije pravovremeno podnio imovinsku karticu povodom prestanka obnašanja dužnosti po proteku zakonskog roka, te da je Povjerenstvu podnio imovinsku karticu 11. prosinca 2023., u kojoj je kao svrhu podnošenja naznačio „Protek 12 mjeseci od prestanka obnašanja dužnosti“.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznik Saša Žugečić, direktor trgovačkog društva KOMUNALNO DRUŠTVO DRAGANIĆ d.o.o. do 29. studenog 2022. propustio podnijeti imovinsku karticu Povjerenstvu povodom prestanka obnašanja dužnosti po proteku zakonskog roka, odnosno zaključno do 29. prosinca 2022. godine, a kojim propustom je povrijedio odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, te da je obveznik nakon prestanka mandata podnio imovinsku karticu, Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Saša Žugečić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana